Google tjener flere penge i Danmark end nogensinde, og de ansatte bliver også lønnet derefter.

I internationale medier har der de seneste år floreret historier om, at de ansatte i it-giganten Google tager sig godt betalt.

Det seneste regnskab fra Googles danske datterselskab, Google Denmark, kan vist kun bekræfte de historier.

For i 2016 betalte Google gennemsnitligt en ansat i Danmark knap 1,3 mio. kr. i rå løn. Det er nogenlunde det samme som finansminister Kristian Jensen (V) og udenrigsminister Anders Samuelsen (LA) får i vederlag.

Med pension og andre medarbejderomkostninger havde Google Denmark gennemsnitligt udgifter til hver enkelt ansat for 1,5 mio. kr. i 2016, afslører selskabets nye regnskab.

Sådan har den gennemsnitlige løn været de seneste år i Google Denmark:

2015 2016 Rå løn i kr. gennemsnitligt for hver ansat 1.264.466 1.280.986 Samlet løn med pension og andre goder gennemsnitligt for hver ansat 1.446.767 1.477.715

Kilde: Regnskaber fra Google Denmark

Det er et niveau, ingen af landets største virksomheder målt på omsætning kan følge med på.

Finans lavede for nylig en opgørelse over, hvad de store danske virksomheder i gennemsnit havde af udgifter til deres ansatte. Den liste blev toppet af biotekvirksomheden Genmab, der i 2016 betalte lidt over én mio. kr. i snit til hver enkelt af dens 200 ansatte.

Helt i toppen af listen fandt man også Nets, hvor omkostningerne til en medarbejder i 2016 gennemsnitligt var på 914.000 kr.

Nets er det seneste års tid blevet beskyldt for grådighed, da virksomheden i forbindelse med sin børsnotering sidste år forgyldte en række medarbejdere med større millionbonusser.

Det nye regnskab fra Google Denmark viser udover det høje lønniveau, at it-giganten både omsætter og tjener mere i Danmark end nogensinde. Omsætningen nåede over 200 mio. kr. for første gang, og indtjeningen passerede 12 mio. kr. i 2016.

Nøgletal i Google Denmark ApS de seneste fem regnskabsår:

Mio. kr. 2012 2013 2014 2015 2016 Omsætning 117,7 132 152,9 166,2 209,8 Resultat efter skat 6,8 7,5 8,7 9,4 12,3 Egenkapital 26,7 34,2 43 52,4 64,7

For nylig kom det også frem, at Googles administrerende direktør, Sundar Pichai, i 2016 tjente omkring 1,3 mia. kr. Men der er råd for både hans og de andre Google-ansattes løn, da moderselskabet Alphabet alene i første kvartal af 2017 havde et overskud på 35,8 mia. kr.

I 2016 var Alphabets overskud på 129,3 mia. kr.